CELEX: 32021R0907
Language: lt
Date: 2021-06-04 00:00:00
Title: Tarybos reglamentas (ES) 2021/907 2021 m. birželio 4 d. kuriuo iš dalies keičiamas Reglamentas (EB) Nr. 765/2006 dėl Baltarusijai taikomų ribojamųjų priemonių

2021 6 4   
               
               
                  LT
               
               
                  Europos Sąjungos oficialusis leidinys
               
               
                  LI 197/1
               
            
         TARYBOS REGLAMENTAS (ES) 2021/907
         2021 m. birželio 4 d.
         kuriuo iš dalies keičiamas Reglamentas (EB) Nr. 765/2006 dėl Baltarusijai taikomų ribojamųjų priemonių
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 215 straipsnį,
         atsižvelgdama į 2012 m. spalio 15 d. Tarybos sprendimą 2012/642/BUSP dėl ribojamųjų priemonių atsižvelgiant į padėtį Baltarusijoje (1),
         atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
         kadangi:
         
                     (1)
                  
                  
                     Tarybos reglamente (EB) Nr. 765/2006 (2) numatytas lėšų ir ekonominių išteklių įšaldymas ir uždrausta leisti naudotis lėšomis ir ekonominiais ištekliais asmenims, subjektams ir organizacijoms, atsakingiems už šiurkščius žmogaus teisių pažeidimus arba represijas prieš pilietinę visuomenę ir demokratinę opoziciją, arba tiems, kurių veikla kitais būdais šiurkščiai pažeidžiami demokratijos ar teisinės valstybės principai Baltarusijoje, arba kuriems A. Lukašenkos režimas yra palankus ar kurie jį remia. Juo taip pat uždrausta teikti techninę pagalbą, susijusią su Europos Sąjungos bendrajame karinės įrangos sąraše išvardytomis prekėmis ir technologijomis ir su tokių prekių tiekimu, gamyba, priežiūra ir naudojimu. Jame nustatytas draudimas eksportuoti bet kuriam asmeniui, subjektui ar organizacijai Baltarusijoje ir naudoti Baltarusijoje skirtą įrangą, kuri galėtų būti naudojama vidaus represijoms, ir teikti susijusią techninę pagalbą, tarpininkavimo paslaugas, finansavimą ir finansinę paramą;
                  
               
                     (2)
                  
                  
                     Reglamentu (EB) Nr. 765/2006 įgyvendinamos Sprendime 2012/642/BUSP nustatytos priemonės;
                  
               
                     (3)
                  
                  
                     Tarybos sprendimas (BUSP) 2021/908 (3), kuriuo iš dalies keičiamas Sprendimas 2012/642/BUSP, buvo priimtas vadovaujantis 2021 m. gegužės 24 ir 25 d. Europos Vadovų Tarybos išvadomis, padarytomis po neteisėto priverstinio ES vidaus skrydį vykdžiusio „Ryanair“ orlaivio nutūpimo 2021 m. gegužės 23 d. Minske (Baltarusija). Per šį incidentą, parodžiusį Baltarusijos aviacijos institucijų nepatikimumą, suklastojus įrodymus buvo sudarytos sąlygos Baltarusijos valdžios institucijoms sulaikyti žurnalistą ir opozicijos tinklaraštininką Ramaną Pratasevičių ir Sofiją Sapiegą, taip sukeliant pavojų aviacijos saugai, ir buvo žengtas dar vienas represijų prieš pilietinę visuomenę ir demokratinę opoziciją Baltarusijoje žingsnis;
                  
               
                     (4)
                  
                  
                     todėl Reglamentas (EB) Nr. 765/2006 turėtų būti atitinkamai iš dalies pakeistas;
                  
               
                     (5)
                  
                  
                     siekiant užtikrinti, kad šiame reglamente numatytos priemonės būtų veiksmingos, jis turėtų įsigalioti nedelsiant,
                  
               PRIĖMĖ ŠĮ REGLAMENTĄ:
         
            1 straipsnis
            Reglamentas (EB) Nr. 765/2006 iš dalies keičiamas taip:
            
                        1)
                     
                     
                        1 straipsnis papildomas šiuo punktu:
                        
                                    „7)
                                 
                                 
                                    Baltarusijos oro vežėjas – oro transporto įmonė, turinti Baltarusijos kompetentingų institucijų išduotą galiojančią licenciją oro susisiekimui vykdyti arba jai lygiavertį dokumentą.“;
                                 
                              
                  
                        2)
                     
                     
                        įterpiami šie straipsniai:
                        
                           „8b straipsnis
                           
                              1.   Bet kuriam Baltarusijos oro vežėjų, įskaitant oro vežėjus, parduodančius bilietus pagal dalijimosi kodu ar grupinės rezervacijos susitarimus, naudojamam orlaiviui draudžiama tūpti Sąjungoje, pakilti iš jos teritorijos ir skristi virš jos.
                           
                           
                              2.   1 dalis netaikoma avarinio tūpimo ir avarinio skrydžio virš Sąjungos teritorijos atveju.
                           
                        
                        
                           8c straipsnis
                           
                              1.   Nukrypstant nuo 8b straipsnio, II priede išvardytos valstybių narių kompetentingos institucijos gali leisti orlaiviui tūpti Sąjungoje, pakilti iš jos teritorijos arba skristi virš jos, jei tos kompetentingos institucijos yra nustačiusios, kad tai būtina humanitariniais ar kitais tikslais, atitinkančiais šio reglamento tikslus.
                           
                           
                              2.   Atitinkama valstybė narė arba valstybės narės informuoja kitas valstybes nares ir Komisiją apie visus pagal 1 dalį suteiktus leidimus.“
                           
                        
                     
                  
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. birželio 4 d.
            
               
                  Tarybos vardu
               
               
                  Pirmininkė
               
               A. P. ZACARIAS
            
         
         
            (1)  OL L 285, 2012 10 17, p. 1.
         
            (2)  2006 m. gegužės 18 d. Tarybos reglamentas (EB) Nr. 765/2006 dėl Baltarusijai taikomų ribojamųjų priemonių (OL L 134, 2006 5 20, p. 1).
         
            (3)  2021 m. birželio 4 d. Tarybos sprendimas (BUSP) 2021/908, kuriuo iš dalies keičiamas Sprendimas 2012/642/BUSP dėl ribojamųjų priemonių atsižvelgiant į padėtį Baltarusijoje (žr. šio Oficialiojo leidinio p. 3).